PATVIRTINTA

 Valstybės įmonės Žemės ūkio informacijos

ir kaimo verslo centro 2022 m. d.

sprendimu

**VALSTYBĖS ĮMONĖS ŽEMĖS ŪKIO INFORMACIJOS IR KAIMO VERSLO CENTRO**

**DARNUMO POLITIKA**

**I SKYRIUS**

**BENDROSIOS NUOSTATOS**

1. Valstybės įmonės Žemės ūkio informacijos ir kaimo verslo centro darnumo politika (toliau – Darnumo politika) nustato valstybės įmonės Žemės ūkio informacijos ir kaimo verslo centro (toliau – Įmonės) socialiai atsakingos veiklos prioritetus ir kryptis, formuojančias darnią (tvarią) Įmonės veiklą.

2. Pagrindinė Įmonės veikla – užtikrinti Lietuvos Respublikos žemės ūkio ministerijos reguliavimo srities registrų ir informacinių sistemų, jų duomenų bazių saugų ir nepertraukiamą veikimą, užtikrinantį efektyvų duomenų panaudojimą administruojant Europos Sąjungos paramos žemės ūkiui ir kaimo plėtrai priemones; teikti operatyvią, apibendrintą informaciją valstybės ir savivaldybių institucijoms, socialiniams partneriams, didinti teikiamų viešųjų ir administracinių paslaugų apimtį ir efektyvumą bei siekti pelningos veiklos.

3. Darnumo politika parengta vadovaujantis Įmonės vizija, misija, vertybėmis bei strategijoje patvirtintomis veiklos kryptimis ir tikslais. Tai savanoriškas įsipareigojimas kryptingai formuoti tvarią darnios veiklos praktiką, vadovaujantis Jungtinių Tautų inicijuoto Pasaulinio susitarimo principais, Darnaus vystymosi tikslais, Europos Žaliojo kurso, Ekonominio Bendradarbiavimo Plėtros Organizacijos (EBPO) gairėmis, įgyvendinant pagarbos žmogui, darbuotojams, visuomenei bei aplinkai, kurioje dirbame, nuostatas.

**II SKYRIUS**

**VARTOJAMOS SĄVOKOS**

4. **Darnumo politikoje vartojamos sąvokos:**

4.1. **Darnumas** – kompromisas tarp aplinkosauginių, ekonominių ir socialinių visuomenės tikslų, sudarantis galimybes pasiekti visuotinę gerovę dabartinei ir ateinančioms kartoms, neviršijant leistinų poveikio aplinkai ribų (pagal Nacionalinę darnaus vystymo strategiją, patvirtintą Lietuvos Respublikos Vyriausybės).

4.2. **Suinteresuotos šalys** – Lietuvos Respublikos žemės ūkio ministerija, Įmonės valdyba, Įmonės darbuotojai, valstybės institucijos ir įmonės, savivaldybių administracijos, užsienio institucijos ir įmonės, duomenų naudotojai, žemės ūkio veiklos subjektai, produkcijos gamintojai, supirkėjai, perdirbėjai, rinkos analitikai, mokslininkai, studentai ir kt.

**III SKYRIUS**

**DARNUMO PRINCIPAI**

5. Atsižvelgdama į augančią darnumo svarbą globaliame ir nacionaliniame kontekste bei remdamasi drąsos, atsakomybės ir atvirumo vertybėmis, Įmonė nusistato darnumo politikos principus ir prioritetus. Siekiant užtikrinti planetos ir jos gamtos išteklių tausojimą, apsaugą ir neigiamo poveikio aplinkai mažinimą, Įmonė prisideda prie socialiai atsakingos darnios visuomenės politikos formavimo Lietuvoje.

6. Darnumo politika yra vykdoma trijose pagrindinėse tvarumo srityse – socialinėje, ekonominėje ir aplinkos apsaugos, kurios atitinka vidinius Įmonės veiklos procesus, suformuotus teikiant paslaugas ir bendradarbiaujant su suinteresuotomis šalimis.

7. Įmonė vadovaujasi šiais atsakingos veiklos principais:

* Savo veiklą grindžia atsakomybe bei nuline tolerancija korupcijai. Keliant aukščiausius reikalavimus užtikrinamas korupcijos prevencijos procesas ir nuolat vykdomas darbuotojų mokymas. Kuriamas sąžiningas santykis su darbuotojais ir suinteresuotomis šalimis.
* Skiriamas dėmesys darbuotojų žmogaus ir darbo teisėms. Gerbiamos ir palaikomos žmogaus teisės ir orumas. Vadovaujamasi asmenų lygiateisiškumo, lygių galimybių ir nediskriminavimo bei asmens duomenų apsaugos principais. Užtikrinamas darbuotojų kvalifikacijos tobulinimas, ugdymas, skatinamas įsitraukimas.
* Diegiamos prevencinės priemonės aplinkai tausoti. Skatinamas atsakingas ir racionalus naudojimasis materialiniais, energetiniais ir gamtiniais ištekliais, prisidedant prie atliekų rūšiavimo, susidarymo mažinimo kasdieninėje ir pagrindinėje veikloje.
* Vykdomas savanoriškas Įmonės veiklos rezultatų viešinimas visuomenei ir suinteresuotoms šalims. Įmonės veiklos rezultatai viešai skelbiami interneto svetainėje.

**IV SKYRIUS**

**DARNI VEIKLA APLINKOSAUGOS SRITYJE**

 8. Įmonė prioritetą teikia aplinką tausojančioms technologijoms ir nuosekliai diegia procesus, skatinančius gamtos išteklių tausojimą, siekdama, kad jų pritaikymas Įmonės veikloje turėtų minimalų, mažinantį ir (ar) atstatantį poveikį aplinkai.

 9. Pereinant prie debesų kompiuterijos palaipsniui vykdoma įmonės informacinių technologijų infrastruktūros optimizacija. Pagrindinis debesų kompiuterijos privalumas – mažėja techninės įrangos kiekis įmonėje, įrangai reikalingos fizinės vietos poreikis bei įrangos veikimui ir priežiūrai reikalingi kaštai (energijos ištekliai, žmogiškieji ištekliai).

 10. Įmonė skatina ir inicijuoja veiksmus aplinkosauginei atsakomybei didinti – skatina atliekų rūšiavimą, racionalų energetinių išteklių taupymą.

**V SKYRIUS**

**DARNI VEIKLA SANTYKIŲ SU SUINTERESUOTOMIS ŠALIMIS SRITYJE**

11. Įmonė vykdo tik etišką, skaidrų ir sąžiningą bendradarbiavimą su suinteresuotomis šalimis. Netoleruojamos jokios korupcijos apraiškos, nuosekliais ir sistemingai įgyvendinama viešųjų bei privačiųjų interesų konfliktų prevencija, vykdoma nuolatinė ir kryptinga korupcijos ir sukčiavimo prevencijos politika, įgyvendinamos antikorupcinės priemonės, kuriama korupcijai atspari aplinka.

 12. Įmonės darbuotojai ir kiti interesų turintys asmenys skatinami tiesiogiai ar anonimiškai pranešti apie darbuotojų neteisėtus veiksmus – apie korupciją ar veikas, turinčias korupcinio pobūdžio nusikalstamos veikos požymių, apie taisytinas teikiamų paslaugų procedūras, kurios sudaro prielaidas piktnaudžiauti tarnybine padėtimi, apie galimus lygių galimybių pažeidimus.

13. Įmonė, siekdama stiprinti bendradarbiavimą su suinteresuotosiomis šalimis, matuoja jų pasitenkinimo lygį teikiamomis paslaugomis. Taip gerinama teikiamų paslaugų kokybė, tenkinami naudotojų poreikiai.

14. Įmonė, vykdydama veiklą, yra įsipareigojusi suinteresuotoms šalims, visuomenei, valdymo organams ir darbuotojams. Suprantant visų lūkesčius atsakingai siekiama darnių sprendimų, jungiančių aplinkosauginius, socialinius bei ekonominius aspektus.

15. Įgyvendindama veiklą Įmonė vertina šių šalių interesus ir siekia priimti tokius sprendimus, kurie tenkintų jų lūkesčius.

16. Įmonė vadovaujasi įdiegtomis vadybos sistemomis pagal tarptautinių standartų ISO reikalavimus. Nuo 2013 metų Įmonė įdiegta integruota vadybos sistema (toliau – IVS), apimanti kokybės ir informacijos saugumo vadybos reikalavimus pagal ISO/IEC 9001:2015 ir ISO/IEC 27001:2013 (toliau – ISO 9001 ir ISO 27001) standartus ir atspindinti ŽŪIKVC gebėjimą nuolat teikti paslaugas, atitinkančias naudotojų poreikius.

17. IVS paremta ŽŪIKVC procesiniu ir socialiai atsakingu požiūriu į veiklą, nuolatiniu veiklos gerinimu vadovaujantis keturių žingsnių principu (*planuoti, vykdyti, tikrinti, gerinti*), dėmesiu visoms suinteresuotosioms šalims (darbuotojams, klientams, tiekėjams ir kt.). IVS suderinta su ŽŪIKVC strategija ir pagrindinių ŽŪIKVC veiklą reglamentuojančių teisės aktų nuostatomis.

**VI SKYRIUS**

**DARNI VEIKLA SANTYKIŲ SU VISUOMENE SRITYJE**

 18. Įmonė, turėdama ilgametę ir didelę patirtį, suprasdama klientų ir visuomenės lūkesčius, siekia užduotis atlikti kokybiškai ir laiku.

19. Savo veikloje Įmonė vadovaujasi gerosios valdysenos praktikomis – laiku ir skaidriai atsiskaito visuomenei už savo vykdomą veiklą; diegia ir skatina visuomenę naudotis paslaugomis efektyvesniais būdais, kurie mažina administracinę naštą, tausoją aplinką, taupo laiką ir kitus išteklius.

20. Įmonė siekia užtikrinti, kad su įmonės veikla susijusi informacija būtų teikiama (viešinama) laiku, būtų aiški ir suprantama, neklaidintų.

21. Įmonė teisingai tvarko apskaitą ir reguliariai teikia finansines veiklos ataskaitas, strateginio veiklos plano įgyvendinimo ataskaitas, pakankamas įvertinti veiksmus įgyvendinant strateginius tikslus, santykius su darbuotojais ir visuomene.

 22. Įmonė rūpinasi profesinės veiklos sklaida, bendradarbiauja su mokslo, švietimo įstaigomis dalydamasi informacija, profesine patirtimi.

**VII SKYRIUS**

**DARNI VEIKLA SANTYKIUOSE SU DARBUOTOJAIS SRITYJE**

 23. Įmonės valdymo sprendimai, atsižvelgiant į objektyvius sprendimo priėmimo kriterijus, grindžiami darbuotojų, kurie yra pagrindinis Įmonės veiklos sėkmės veiksnys, gerovės siekiu, todėl Įmonėje siekiama taikyti pažangius organizacijos vystymo veiklos sprendimus: įgyvendinti sąžiningą ir darbuotojų orumą užtikrinančią atlygio politiką, sudaryti sąlygas darbuotojų profesiniam ir bendrųjų kompetencijų tobulinimui.

24. Įmonė siekia sukurti geranorišką, pasitikėjimu ir abipusiu bendradarbiavimu grįstą darbo aplinką, užtikrinti darbuotojams palankias darbo sąlygas, susijusias su darbuotojų sauga ir sveikata, darbo vieta, darbui skirtų priemonių suteikimu, darbo pradžios ir pabaigos laiko bei nuotolinio darbo pasirinkimo galimybe, darbo ir šeiminių įsipareigojimų derinimu.

 25. Ugdant darbuotojų asmeninę atsakomybę darbuotojai skatinami aktyviai vadovautis darnumo principais savo veikloje.

 26. Užtikrinamos lygios darbuotojų teisės ir vienodos galimybės.

**VIII SKYRIUS**

**BAIGIAMOSIOS NUOSTATOS**

 27. Darnumo politika gali būti peržiūrima, keičiama, atnaujinama Įmonės vadovybės sprendimu ne rečiau kaip kas 2 metus, atsižvelgiant į Įmonėje vykstančius pokyčius ir kitus objektyvius veiksnius.

 28. Su Darnumo politika supažindinami visi Įmonės darbuotojai nustatyta tvarka.

29. Darnumo politika yra viešai skelbiama Įmonės interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_